**Március beszámoló**

Tengler Johanna

 Kutatásom hatodik hónapjában telefonon és interneten vettem fel a kapcsolatot, egyeztettem a villányi járás további, általam vizsgált településeinek német önkormányzataival, képviselőivel és lakóival. Ezek során a következő településekre igyekeztem személyes találkozót megbeszélni:

* Palkonya
* Márok
* Nagybudmér
* Kiskassa
* Bezedek

Palkonya sváb viseleteinek vizsgálatát és közelebbi megismerését a pécsi Janus Pannonius Néprajzi Múzeumban kezdtem, mentoromnak köszönhetően. Itt az általam ismert viseleti darabok mellett újakkal is találkoztam, melyek további megismerését célozva áprilisra személyes találkozót beszéltem meg a palkonyai asszonyokkal, akikkel a Heimatstube megtekintését és interjúk készítését tervezzük. Terveim szerint találkozónk alkalmával, a tájszoba, az eredeti viseleti darabok és az archív képek történetének részletes megismerésével átfogó képet alkothatok majd a palkonyai svábok viseletéről.

További találkozókat igyekeztem megbeszélni Márokra és Nagybudmérra; a helyi német önkormányzatok képviseletét és a tájszobákért felelős asszonyokat elértem, ennek ellenére egyelőre pontos időpontban nem tudtunk megállapodni, viszont mindenképp úgy tervezek, hogy azok vizsgálatára mielőbb sort keríthessek.

Kiskassa és Bezedek esete is hasonló, ám az idő szűkében félő, hogy ezen települések vizsgálatától egyelőre – bár viseleteik megismerésére több lehetőség is nyílna - bizonytalan ideig el kell tekintenem és jelenlegi kutatásomból ki kell hagynom. Részletesebb megismerésüket hosszú távon mindenképp tervezem, és remélem, hogy arra minél hamarabb lehetőségem nyílik. Korábban több település esetében kellett hasonlóan döntenem, melyeket szerettem volna részletesen megismerni (Virágos, Kisbudmér), ám ott a kutatás és gyűjtés lehetőségeinek hiányából adódóan erre nem került, és ezáltal általam sajnos a jövőben sem kerül majd sor.

Mindezek mellett folytattam az általam korábban készített interjúk hangfelvételeinek átírását, a helyben készített jegyzeteim elemzését, kiegészítését és az adatok módszeres, kategorizált kigyűjtését, rendezését, melyeket felhasználva nekikezdtem a kutatásom eredményeit összefoglaló és bemutató dolgozatom megírásának. Ez egyelőre igen kezdetleges, a gyűjtött adatok felsorolásában és kutatásom társadalmi relevanciájának és menetének ismertetésében merül ki, de reményeim szerint májusra körvonalazódik, pontosan hogyan szeretném felépíteni kutatási eredményeim bemutatását.